**Ministru kabineta noteikumu projekta „Noteikumi par sākuma termiņu reflektantu reģistrācijai un uzņemšanai augstskolās un koledžās 2016.gadā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Ministru kabineta noteikumu projekts izstrādāts, pamatojoties uz Augstskolu likuma 46.panta sesto daļu, kas nosaka, ka Ministru kabinets katru gadu nosaka sākuma termiņu reflektantu reģistrācijai un uzņemšanai augstskolās un koledžās (turpmāk – AII) pirmajā gadā pēc vidējās izglītības iegūšanas. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai visām AII nodrošinātu vienādas iespējas uzsākt studējošo uzņemšanu pirmajā gadā pēc vidējās izglītības iegūšanas, Ministru kabinets katru gadu nosaka termiņu, no kura var sākt reģistrēt un uzņemt reflektantus AII pirmajā gadā pēc vidējās izglītības iegūšanas. Reflektantu reģistrēšanas un uzņemšanas termiņš katru gadu tiek noteikts, pamatojoties uz Ministru kabineta 2010.gada 6.aprīļa noteikumu Nr.335 „Noteikumi par centralizēto eksāmenu saturu un norises kārtību” 127.punktu, kas paredz, ka centralizēto eksāmenu sertifikātus Valsts izglītības satura centrs (turpmāk – VISC) izsniedz piecu nedēļu laikā pēc attiecīgā mācību gada beigām. Saskaņā ar Vispārējās izglītības likuma 4.panta 16.punktu Ministru kabinets katru gadu nosaka mācību gada un mācību semestru sākuma un beigu laiku 12.klases izglītojamajiem. Pamatojoties uz minētajos Ministru kabineta noteikumos noteikto mācību gada beigu laiku 12.klases izglītojamajiem, VISC katru gadu nosaka centralizēto eksāmenu sertifikātu izsniegšanas termiņu.Saskaņā ar Ministru kabineta 2015.gada 6.janvāra noteikumu Nr.4 „Noteikumi par 2015./2016.mācību gada un mācību semestru sākuma un beigu laiku” 5.punktu 12.klases izglītojamajiem mācību gads beidzas 2016.gada 17.jūnijā. VISC ir noteicis, ka 2015./2016.mācību gada centralizēto eksāmenu sertifikātus pašvaldības izglītības pārvaldēm izsniegs 2016.gada 30.jūnijā (2015.gada 8.septembra VISC rīkojums Nr.1-03/209). Līdz ar to nākošajā darba dienā - 1.jūlijā AII var uzsākt reflektantu reģistrāciju un uzņemšanu.Ņemot vērā to, ka viena uzņemšanas termiņa noteikšana jūlija sākumā, kā tas bija līdz 2011.gadam, rada risku, ka daļa no tām personām, kas vidējo izglītību ir ieguvuši ārzemēs, neizvēlēsies Latvijas AII par savu studiju vietu, bet gan stāsies citu valstu AII, kuru īstenotajās studiju programmās uzņemšana tiek organizēta ātrāk, ir svarīgi radīt iespēju AII ātrāk uzsākt šādu personu reģistrēšanu un uzņemšanu. Saskaņā ar Augstskolu likuma 46.panta trešo daļu personas, kuras ir ieguvušas vidējo izglītību ārvalstīs, pilna un nepilna laika bakalaura un profesionālajās studiju programmās, kurās uzņemšanas prasība ir iepriekš iegūtā vidējā izglītība, var tikt uzņemtas bez centralizēto eksāmenu kārtošanas. Līdz ar to pastāv iespēja ārvalstu potenciālajiem reflektantiem noteikt ātrāku reģistrēšanas un uzņemšanas termiņu. Ātrāka reģistrēšanas termiņa noteikšana ārvalstu personām veicinās Latvijas AII eksportspēju, kas nacionālās politikas plānošanas dokumentos ir izvirzīta kā viena no augstākās izglītības attīstības prioritātēm.Ministru kabineta noteikumu projekta mērķis ir visām AII nodrošināt vienādas iespējas uzsākt studējošo uzņemšanu pirmajā gadā pēc vidējās izglītības iegūšanas.Ministru kabineta noteikumu projekts nosaka divus sākuma termiņus reflektantu reģistrācijai un uzņemšanai studiju programmās pirmajā gadā pēc vidējās izglītības iegūšanas:1) reflektantu, kuri ir ieguvuši vidējo izglītību ārzemēs un nepretendē uz studijām valsts finansētās studiju vietās vai studiju programmās, kurās ir noteikts studējošo skaita ierobežojums, reģistrāciju un uzņemšanu pirmajā gadā pēc vidējās izglītības iegūšanas AII var uzsākt no 2016.gada 1.marta;2) pārējo reflektantu reģistrāciju un uzņemšanu pirmajā gadā pēc vidējās izglītības iegūšanas AII var uzsākt no 2016.gada 1.jūlija.Ātrāks sākuma termiņš reģistrācijai un uzņemšanai ir noteikts ne tikai ārzemniekiem, kuri ieguvuši vidējo izglītību ārzemēs, bet arī Latvijas pilsoņiem un nepilsoņiem, kas vidējo izglītību ir ieguvuši ārzemēs. Šāds regulējums ir noteikts, lai netiktu diskriminēti tie Latvijas pilsoņi un nepilsoņi, kuri arī ir ieguvuši vidējo izglītību ārzemēs un vēlas pretendēt uz studijām Latvijā.Ņemot vērā to, ka ir noteikti divi dažādi sākuma termiņi uzņemšanai studiju programmās pirmajā gadā pēc vidējās izglītības iegūšanas (ja minētajās studiju programmās nav noteikts studējošo skaita ierobežojums), AII varēs izvēlēties – īstenot reflektantu reģistrāciju un uzņemšanu divos paņēmienos (viena reģistrācija un uzņemšana Ministru kabineta noteikumu projekta otrajā punktā minētajiem reflektantiem no 2016.gada 1.marta un otra – tiem reflektantiem, kuri nav minēti Ministru kabineta noteikumu projekta 2.punktā, - no 2016.gada 1.jūlija), vai arī vienā paņēmienā, proti, uzsākot visu reflektantu reģistrāciju un uzņemšanu no 2016.gada 1.jūlija. |
|  3. | Projekta izstrādē iesaistītās institūcijas | Izglītības un zinātnes ministrija. |
|  4. |  Cita informācija |  Nav  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministru kabineta noteikumu projekta tiesiskais regulējums attiecas uz visām Latvijas AII, kas uzsāk studējošo uzņemšanu pirmajā gadā pēc vidējās izglītības iegūšanas – 57 augstākās izglītības iestādēm. Ministru kabineta noteikumu projekta tiesiskais regulējums attiecas arī uz tiem AII reflektantiem (aptuveni 16 000 personām), kas 2016.gadā stāsies studiju programmās, kurās uzņemšanas prasība ir iepriekš iegūta vidējā izglītība. |
|  2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
|  3. | Administratīvo izmaksu monetārs novērtējums |  Nav |
|  4. |  Cita informācija | Nav |

 Anotācijas III, IV un V sadaļa **–** projekts šīs jomas neskar.

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Tiks lūgts sniegt atzinumus par Ministru kabineta noteikumu projektu Rektoru padomei, Latvijas Studentu apvienībai. |
|  2. | Sabiedrības līdzdalība projekta izstrādē | Rektoru padome un Latvijas Studentu apvienība sniedza savu atzinumu par minēto Ministru kabineta noteikumu projektu.  |
|  3. | Sabiedrības līdzdalības rezultāti | Rektoru padome un Latvijas Studentu apvienība atbalsta Ministru kabineta noteikumu projektu. Precīzāka informācija ir norādīta Rektoru padomes un Latvijas Studentu apvienības atzinumos. |
|  4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | AII – 57. |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas |
|  3. | Cita informācija | Nav |

Izglītības un zinātnes ministre Mārīte Seile

 Vizē: Valsts sekretāre Līga Lejiņa

21.01.2016. 11:45

938

M.Strads

67047853, Maris.Strads@izm.gov.lv